**Predkladacia správa**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Miloša Svrčeka a Petry Hajšelovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1163) (ďalej len ,,poslanecký návrh“).

Ministerstvo spravodlivosti k poslaneckému návrhu uvádza nasledovné:

**Všeobecne**

Cieľom predloženého poslaneckého návrhu je v zmysle dôvodovej správy predovšetkým splnenie verejného prísľubu predsedu Národnej rady Slovenskej republiky Borisa Kolára, že predloží návrh novely Ústavy Slovenskej republiky v súvislosti s referendom o skrátení volebného obdobia, a zároveň ide aj o reakciu na rozhodnutie Ústavného súdu Slovenskej republiky sp. zn. PL. ÚS 7/2021-150 zo dňa 7. júla 2021, ktoré bolo uverejnené v Zbierke zákonov Slovenskej republiky pod č. 280/2021 Z. z.

**Stanovisko**

Ministerstvo spravodlivosti zaujíma k poslaneckému návrhu nasledovné stanovisko:

Navrhovaná zmena ústavy sa v čl. 73 dopĺňa o nový odsek 3, na základe ktorého si národná rada bude môcť prijatím ústavného zákona kvalifikovanou väčšinou všetkých poslancov zákonodarného orgánu skrátiť svoje prebiehajúce volebné obdobie. Alternatívu k prijatiu ústavného zákona, ktorým sa skráti volebné obdobie predstavuje uskutočnenie referenda. Podľa čl. 93 až 100 ústavy je výkon zákonodarnej moci referenda rovnocenný s výkonom zákonodarnej moci národnej rady. Prostredníctvom odvolacieho referenda budú mať voliči priestor rozhodovať o tom, kto a ako bude vládnuť. Vôľu skrátiť volebné obdobie národnej rady budú môcť občania vyjadriť prostredníctvom svojich podpisov na petícii. Ak národná rada nebude schopná uzniesť sa na prijatí ústavného zákona, ktorým si sama skráti prebiehajúce volebné obdobie, tak bude mať k dispozícii ešte jeden nástroj. Týmto nástrojom bude prijatie uznesenia o vyhlásení referenda.

Súčasne sa poslaneckým návrhom navrhuje explicitne ustanoviť do textu ústavy povinnosť predsedu národnej rady zabezpečiť zverejnenie platného výsledku referenda. Platným výsledkom referenda o skrátení volebného obdobia národnej rady sa volebné obdobie skončí dňom v ňom uvedeným. Zároveň sa navrhuje doplniť povinnosť predsedu národnej rady vyhlásiť nové voľby do národnej rady do siedmich dní od vyhlásenia platného výsledku referenda v Zbierke zákonov Slovenskej republiky.

Na základe navrhovaného prechodného ustanovenia bude možné skrátiť aj práve prebiehajúce VIII. volebné obdobie národnej rady.

Súčasne poukazujeme na tieto legislatívno-technické pripomienky:

**K čl. I bod 3 [čl. 98 ods. 3]**

Poslednú vetu v čl. I bode 3 odporúčame preformulovať do nasledujúceho znenia:

„Predseda Národnej rady Slovenskej republiky vyhlási voľby tak, aby sa uskutočnili do 60 dní od ich vyhlásenia.“

Odôvodnenie: Legislatívno-technická pripomienka. Predsedovi Národnej rady Slovenskej republiky sa ukladá povinnosť zabezpečiť uskutočnenie nových volieb po skrátení volebného obdobia tak, aby sa nekonali za dlhší časový úsek ako je 60 dní od ich vyhlásenia. Podstatné je v texte právnej normy vyjadriť nie len moment vyhlásenia volieb, ale aj ich uskutočnenia.

**K pripomienkam uplatneným v rámci pripomienkového konania**

Všeobecne

Podpredseda vlády, ministerstvá ani úrad vlády v rámci medzirezortného pripomienkového konania neuplatnili žiadne pripomienky.

**Záver**

 Na základe vyššie uvedeného ministerstvo spravodlivosti odporúča vláde Slovenskej republiky vziať poslanecký návrh na vedomie.